title: Komisjoni rakendusmäärus (EL) nr 993/2011, 6. oktoober 2011 , millega kiidetakse heaks toimeaine 8-hüdroksükinoliin vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa EMPs kohaldatav tekst

text:
               7.10.2011

               ET

               Euroopa Liidu Teataja

               L 263/1

         KOMISJONI RAKENDUSMÄÄRUS (EL) nr 993/2011,
   6. oktoober 2011,
   millega kiidetakse heaks toimeaine 8-hüdroksükinoliin vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Kooskõlas määruse (EÜ) nr 1107/2009 artikli 80 lõike 1 punktiga c kohaldatakse nõukogu direktiivi 91/414/EMÜ (2) selliste toimeainetega seotud menetlusküsimuste ja heakskiidu andmise tingimuste suhtes, mille taotluse täielikkus on kindlaks tehtud vastavalt komisjoni 17. jaanuari 2008. aasta määruse (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (3) artiklile 6. 8-hüdroksükinoliin on toimeaine, mille taotluse täielikkus on kõnealuse määruse kohaselt kindlaks tehtud.

               (2)

               Komisjoni määrustes (EÜ) nr 451/2000 (4) ja (EÜ) nr 1490/2002 (5) on sätestatud direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelud nende toimeainete võimalikuks kandmiseks direktiivi 91/414/EMÜ I lisasse. Kõnealused loetelud hõlmavad 8-hüdroksükinoliini.

               (3)

               8-hüdroksükinoliini kohta ei ole täielikku toimikut ettenähtud tähtaja jooksul esitatud. Sellest tulenevalt jäeti komisjoni 22. novembri 2006. aasta otsusega 2006/797/EÜ nõukogu direktiivi 91/414/EMÜ I lisasse teatavate toimeainete kandmata jätmise kohta ja neid toimeaineid sisaldavate taimekaitsevahendite lubade tühistamise kohta (6) 8-hüdroksükinoliin nimetatud lisasse kandmata.

               (4)

               Esialgne teavitaja (edaspidi „taotleja”) esitas direktiivi 91/414/EMÜ artikli 6 lõike 2 alusel uue taotluse, milles ta taotles komisjoni määruse (EÜ) nr 33/2008 artiklites 3–12 sätestatud tavamenetluse kohaldamist.

               (5)

               Taotlus esitati Hispaaniale, kes oli määrusega (EÜ) nr 1490/2002 nimetatud referentliikmesriigiks. Kõnealune taotlus vastab määruse (EÜ) nr 33/2008 artiklites 3 ja 4 sätestatud sisulistele ja menetlusnõuetele.

               (6)

               Hispaania hindas esitatud teavet ning koostas hindamisaruande eelnõu. 3. augustil 2009 esitas ta selle aruande Euroopa Toiduohutusametile (edaspidi „toiduohutusamet”) ja komisjonile. Toiduohutusamet edastas hindamisaruande eelnõu kõigile liikmesriikidele ja taotlejale, et nad saaksid esitada märkusi, ning edastas saadud märkused komisjonile. Toiduohutusamet avaldas kõnealuse hindamisaruande eelnõu. Määruse (EÜ) nr 33/2008 artikli 10 kohaselt ja komisjoni palvel esitas toiduohutusamet komisjonile 17. detsembril 2010 oma riskihindamise järeldused 8-hüdroksükinoliini kohta (7). Liikmesriigid ja komisjon vaatasid hindamisaruande eelnõu ja toiduohutusameti järeldused läbi toiduahela ja loomatervishoiu alalises komitees ning 15. juulil 2011 vormistati see komisjoni läbivaatamisaruandena 8-hüdroksükinoliini kohta.

               (7)

               Mitme uuringu käigus on ilmnenud, et 8-hüdroksükinoliini sisaldavaid taimekaitsevahendeid võib lugeda üldiselt vastavateks direktiivi 91/414/EMÜ artikli 5 lõike 1 punktides a ja b sätestatud nõuetele, eriti kasutusviiside puhul, mida on uuritud ja mille kohta on esitatud üksikasjalikud andmed komisjoni läbivaatamisaruandes. Seepärast on asjakohane 8-hüdroksükinoliin heaks kiita vastavalt määrusele (EÜ) nr 1107/2009.

               (8)

               Määruse (EÜ) nr 1107/2009 artikli 13 lõike 2 ja artikli 6 kohaselt ning arvestades teaduse ja tehnika arengut, oleks vaja lisada teatud tingimusi ja piiranguid.

               (9)

               Ilma et seataks kahtluse alla 8-hüdroksükinoliini heakskiitmine, on siiski asjakohane nõuda täiendavat kinnitavat teavet.

               (10)

               Määruse (EÜ) nr 1107/2009 artikli 13 lõike 4 kohaselt tuleks komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (8) lisa vastavalt muuta.

               (11)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   Toimeaine 8-hüdroksükinoliin kiidetakse heaks vastavalt I lisas esitatud tingimustele.
   Artikkel 2
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 3
   Jõustumine ja kohaldamine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Määrust kohaldatakse alates 1. jaanuarist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 6. oktoober 2011

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 15, 18.1.2008, lk 5.

      (4)  EÜT L 55, 29.2.2000, lk 25.

      (5)  EÜT L 224, 21.8.2002, lk 23.

      (6)  ELT L 324, 23.11.2006, lk 8.

      (7)  Euroopa Toiduohutusamet: Conclusion on the peer review of the pesticide risk assessment of the active substance 8-hydroxyquinoline. EFSA Journal 2011; 9(1) 1964 [lk 49] doi:10.2903/j.efsa.2011.1964. Kättesaadav aadressil: www.efsa.europa.eu/efsajournal.htm

      (8)  ELT L 153, 11.6.2011, lk 1.

      I LISA

                  Üldnimetus, tunnuskoodid

                  IUPACi nimetus

                  Puhtus (1)

                  Heakskiitmine

                  Heakskiitmise aegumine

                  Erisätted

                  8-hüdroksükinoliin
                  CASi nr
                  148–24-3 (8-hüdroksükinoliin)
                  CIPACi nr 677
                  (8-hüdroksükinoliin)

                  8-kinolinool

                  ≥ 990 g/kg

                  1. jaanuar 2012

                  31. detsember 2021

                  A   OSA
                  Lubatakse kasutada fungitsiidina ja bakteritsiidina ainult kasvuhoonetes.
                  B   OSA
                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 15. juulil 2011 toiduahela ja loomatervishoiu alalises komitees 8-hüdroksükinoliini kohta koostatud läbivaatusaruande järeldusi, eelkõige selle I ja II lisa.
                  Üldhindamisel peavad liikmesriigid pöörama erilist tähelepanu käitajate turvalisusele ja tagama, et kasutustingimustega nähtaks vajaduse korral ette piisavad isikukaitsevahendid.
                  Taotleja peab esitama 8-hüdroksükinoliini ja selle soolade kohta järgmise kinnitava teabe:

                              1)

                              õhu analüüsimise meetodid;

                              2)

                              uue säilivusuuringu raames nii ainevahetuse kui ka jääkide uuringute käigus kogutud proovide säilitamise tähtaeg.

                        Selle teabe peab taotleja esitama komisjonile, liikmesriikidele ja toiduohutusametile 31. detsembriks 2013.

         (1)  Täiendavad andmed toimeaine kirjelduse ja määramise kohta on esitatud läbivaatusaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     Number

                     Üldnimetus, tunnuskoodid

                     IUPACi nimetus

                     Puhtus

                     Heakskiitmine

                     Heakskiitmise aegumine

                     Erisätted

                     „18

                     8-hüdroksükinoliin
                     CASi nr
                     148–24-3 (8-hüdroksükinoliin)
                     CIPACi nr 677
                     (8-hüdroksükinoliin)

                     8-kinolinool

                     ≥ 990 g/kg

                     1. jaanuar 2012

                     31. detsember 2021

                     A   OSA
                     Lubatakse kasutada fungitsiidina ja bakteritsiidina ainult kasvuhoonetes.
                     B   OSA
                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 15. juulil 2011 toiduahela ja loomatervishoiu alalises komitees 8-hüdroksükinoliini kohta koostatud läbivaatusaruande järeldusi, eelkõige selle I ja II lisa.
                     Üldhindamisel peavad liikmesriigid pöörama erilist tähelepanu käitajate turvalisusele ja tagama, et kasutustingimustega nähtaks vajaduse korral ette piisavad isikukaitsevahendid.
                     Taotleja peab esitama 8-hüdroksükinoliini ja selle soolade kohta järgmise kinnitava teabe:

                                 1)

                                 õhu analüüsimise meetodid;

                                 2)

                                 uue säilivusuuringu raames nii ainevahetuse kui ka jääkide uuringute käigus kogutud proovide säilitamise tähtaeg.

                           Selle teabe peab taotleja esitama komisjonile, liikmesriikidele ja toiduohutusametile 31. detsembriks 2013.”


title: Komisjoni rakendusmäärus (EL) 2015/232, 13. veebruar 2015 , millega muudetakse ja parandatakse rakendusmäärust (EL) nr 540/2011 seoses toimeaine „vaseühendid” heakskiitmise tingimustega  EMPs kohaldatav tekst

text:
               14.2.2015

               ET

               Euroopa Liidu Teataja

               L 39/7

         KOMISJONI RAKENDUSMÄÄRUS (EL) 2015/232,
   13. veebruar 2015,
   millega muudetakse ja parandatakse rakendusmäärust (EL) nr 540/2011 seoses toimeaine „vaseühendid” heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 21 lõikes 3 teisena esitatud juhtumit ja artikli 78 lõiget 2,
   ning arvestades järgmist:

               (1)

               Komisjoni direktiiviga 2009/37/EÜ (2) lisati vaseühendid toimeainena nõukogu direktiivi 91/414/EMÜ (3) I lisasse tingimusel, et asjaomased liikmesriigid tagavad, et teavitaja, kelle taotlusel on vaseühendid kõnealusesse lisasse kantud, esitab täiendavat kinnitavat teavet sissehingamisest tuleneva ohu ning sihtrühma mittekuuluvatele organismidele, pinnasele ja veele põhjustatava ohu hindamise kohta.

               (2)

               Direktiivi 91/414/EMÜ I lisas esitatud toimeaineid loetakse määruse (EÜ) nr 1107/2009 alusel heakskiidetuks ja need on loetletud komisjoni rakendusmääruse (EL) nr 540/2011 (4) lisa A osas.

               (3)

               Teavitaja esitas referentliikmesriik Prantsusmaale teabe esitamiseks ettenähtud ajavahemiku jooksul lisateavet, mis oli saadud uuringutest sissehingamisest tuleneva ohu ning sihtrühma mittekuuluvatele organismidele, pinnasele ja veele põhjustatava ohu hindamise kohta.

               (4)

               Prantsusmaa hindas teavitaja esitatud lisateavet. 8. juunil 2012 esitas Prantsusmaa oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „toiduohutusamet”).

               (5)

               Komisjon konsulteeris toiduohutusametiga, kes esitas oma arvamuse vaseühendite ohuhinnangu kohta 22. mail 2013 (5).

               (6)

               Komisjon palus teavitajal esitada oma märkused vaseühendeid käsitleva läbivaatusaruande kohta.

               (7)

               Pidades silmas teavitaja esitatud täiendavat teavet leidis komisjon, et ei ole esitatud kogu nõutud täiendavat kinnitavat teavet ning et eelkõige vasega saastumise järelevalveprogramme käsitlev erisäte rakendusmääruse (EL) nr 540/2011 lisa A osa kirjes 277 ei ole piisav, et teha järeldust keskkonnaohu hindamise kohta.

               (8)

               Kinnitatakse, et toimeaine „vaseühendid” loetakse määruse (EÜ) nr 1107/2009 alusel heakskiidetuks. Eelkõige on asjakohane nõuda, et teavitaja esitaks komisjonile, toiduohutusametile ja liikmesriikidele järelevalveprogrammi piirkondade jaoks, kus pinnase ja vee (sealhulgas setted) saastumine vasega tekitab muret või võib hakata tekitama muret, et teha kindlaks, kas on vaja piirata edasist kasutamist, et hoida ära lubamatu mõju keskkonnale. Järelevalveprogrammi tulemused tuleks samuti esitada.

               (9)

               Teatavate raskmetallide piirnormid rakendusmääruse (EL) nr 540/2011 lisa A osa kirjes 277 on ekslikult esitatud vale mõõtühikuga, mis ei vasta ÜRO Toidu- ja Põllumajandusorganisatsiooni (FAO) asjaomasele spetsifikatsioonile. Seetõttu tuleks kõnealuse rakendusmääruse lisas sätestatud piirnormi parandada.

               (10)

               Rakendusmääruse (EL) nr 540/2011 lisa tuleks seepärast vastavalt muuta.

               (11)

               Liikmesriikidele tuleks anda aega vaseühendeid sisaldavate taimekaitsevahendite lubade muutmiseks või tühistamiseks.

               (12)

               Kui liikmesriigid annavad vaseühendeid sisaldavate taimekaitsevahendite jaoks ajapikendust kooskõlas määruse (EÜ) nr 1107/2009 artikliga 46, peab kõnealune ajapikendus lõppema hiljemalt 18 kuud pärast käesoleva määruse jõustumist.

               (13)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osa muudetakse vastavalt käesoleva määruse lisale.
   Artikkel 2
   Üleminekumeetmed
   Liikmesriigid muudavad vajaduse korral määruse (EÜ) nr 1107/2009 kohaselt toimeainena vaseühendeid sisaldavate taimekaitsevahendite kehtivaid lube või tühistavad need 6. septembriks 2015.
   Artikkel 3
   Ajapikendus
   Kui liikmesriigid annavad vastavalt määruse (EÜ) nr 1107/2009 artiklile 46 ajapikendust, peab see olema võimalikult lühike ja lõppema hiljemalt 6. septembril 2016.
   Artikkel 4
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 13. veebruar 2015

            Komisjoni nimel

            president

         Jean-Claude JUNCKER

      (1)  ELT L 309, 24.11.2009, lk 1.

      (2)  Komisjoni direktiiv 2009/37/EÜ, 23. aprill 2009, millega muudetakse nõukogu direktiivi 91/414/EMÜ, et lisada toimeainete hulka kloormekvaat, vaseühendid, propakvisafop, kvisalofolop-P, teflubensuroon ja ζ-tsüpermetriin (ELT L 104, 24.4.2009, lk 23).

      (3)  Nõukogu direktiiv 91/414/EMÜ, 15. juuli 1991, mis käsitleb taimekaitsevahendite turuleviimist (EÜT L 230, 19.8.1991, lk 1).

      (4)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      (5)  Conclusion on the peer review of the pesticide risk assessment of confirmatory data submitted for the active substance Copper (I), copper (II) variants namely copper hydroxide, copper oxychloride, tribasic copper sulfate, copper (I) oxide, Bordeaux mixture. EFSA Journal 2013;11(6):3235, 40 lk doi:10.2903/j.efsa.2013.3235. Kättesaadav internetis: www.efsa.europa.eu/efsajournal.htm.

      LISA
      Rakendusmääruse (EL) nr 540/2011 lisa A osas asendatakse toimeainet „vaseühendid” käsitlev kanne 277 järgmisega.

                     Number

                     Üldnimetus,
                     tunnuskoodid

                     IUPACi nimetus

                     Puhtus

                     Heakskiitmise kuupäev

                     Heakskiidu aegumine

                     Erisätted

                     „277

                     Vaseühendid:

                     1. detsember 2009

                     31. jaanuar 2018

                     A OSA
                     Lubatud kasutada ainult bakteritsiidi ja fungitsiidina.
                     B OSA
                     Hinnates taotlusi loa saamiseks vaske sisaldavate taimekaitsevahendite kasutamiseks muuks otstarbeks kui kasvuhoones kasvatatavate tomatitaimede puhul, tuleb liikmesriikidel pöörata erilist tähelepanu määruse (EÜ) nr 1107/2009 artikli 4 lõikes 3 nimetatud kriteeriumidele ja tagada, et enne kasutusloa andmist oleks esitatud kogu vajalik teave.
                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse toiduahela ja loomatervishoiu alalises komitees 23. jaanuaril 2009 vaseühendite kohta lõplikult vormistatud läbivaatamisaruande järeldusi ning eelkõige selle aruande I ja II liidet.
                     Üldhindamisel peavad liikmesriigid pöörama erilist tähelepanu:

                                 —

                                 sellele, et kaubanduslikul eesmärgil toodetud tehnilise materjali näitajad oleksid kinnitatud ning et nende tõenduseks oleksid esitatud asjakohased analüüsiandmed; sellele, et toksilisuse toimikutes kasutatud katsematerjali võrreldaks kõnealuse tehnilise materjali spetsifikatsiooniga ning kontrollitaks nende vastavust;

                                 —

                                 käitajate ja töötajate turvalisusele ning tagama, et kasutustingimustega nähtaks vajaduse korral ette piisavad isikukaitsevahendid;

                                 —

                                 veeorganismide ja sihtrühma mittekuuluvate organismide kaitsele; seoses kõnealuste kindlakstehtud ohtudega tuleks vajaduse korral võtta ohu vähendamise meetmeid, näiteks jätta puhvervööndid;

                                 —

                                 kasutatava toimeaine kogusele ja tagama, et lubatud kogused on nii kasutusmäärade kui ka kasutusalade osas vähimad, mis on vaja soovitud tulemuse saamiseks ega põhjusta vastuvõetamatut mõju keskkonnale, võttes arvesse vase taustataset kasutamiskohas.

                           Teavitaja esitab komisjonile, toiduohutusametile ja liikmesriikidele järelevalveprogrammi ohustatud piirkondade jaoks, kus pinnase ja vee (sealhulgas setted) saastumine vasega on muret tekitav või võib muutuda muret tekitavaks.
                     Järelevalvekava tuleb esitada 31. juuliks 2015. Järelevalvekava vahetulemused tuleb esitada vahearuandena referentliikmesriigile, komisjonile ja toiduohutusametile 31. detsembriks 2016. Lõplikud tulemused tuleb esitada 31. juuliks 2017.”

                     vaskhüdroksiid
                     CASi nr 20427-59–2
                     CIPACi nr 44.305

                     vask(II)hüdroksiid

                     ≥ 573 g/kg

                     vaskoksükloriid
                     CASi nr 1332-65–6 või 1332-40–7
                     CIPACi nr 44.602

                     Divaskkloriidtrihüdroksiid

                     ≥ 550 g/kg

                     vaskoksiid
                     CASi nr 1317-39–1
                     CIPACi nr 44,603

                     Vaskoksiid

                     ≥ 820 g/kg

                     bordoo vedelik
                     CASi nr 8011-63–0
                     CIPACi nr 44.604

                     Määramata

                     ≥ 245 g/kg

                     kolmealuseline vasksulfaat
                     CASi nr 12527-76–3
                     CIPACi nr 44,306

                     Määramata

                     ≥ 490 g/kg
                     Järgmised lisandid on toksikoloogiliselt olulised ja nende sisaldus ei tohi ületada järgmisi piirmäärasid [g/g]:

                                 plii: kuni 0,0 005 g/g vasesisaldusest;

                                 kaadmium: kuni 0,0 001 g/g vasesisaldusest;

                                 arseen: kuni 0,0 001 g/g vasesisaldusest.


title: Nõukogu rakendusmäärus (EL) nr 363/2010, 26. aprill 2010 , millega muudetakse määrust (EÜ) nr 1001/2008, millega kehtestatakse lõplik dumpinguvastane tollimaks muu hulgas teatavate Malaisiast pärit rauast või terasest toruliitmike impordi suhtes

text:
               29.4.2010

               ET

               Euroopa Liidu Teataja

               L 107/1

         NÕUKOGU RAKENDUSMÄÄRUS (EL) nr 363/2010,
   26. aprill 2010,
   millega muudetakse määrust (EÜ) nr 1001/2008, millega kehtestatakse lõplik dumpinguvastane tollimaks muu hulgas teatavate Malaisiast pärit rauast või terasest toruliitmike impordi suhtes
   EUROOPA LIIDU NÕUKOGU,
   võttes arvesse Euroopa Liidu toimimise lepingut,
   võttes arvesse nõukogu 30. novembri 2009. aasta määrust (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (edaspidi „algmäärus”), (1) eriti selle artikli 11 lõiget 4,
   võttes arvesse ettepanekut, mille komisjon esitas pärast nõuandekomiteega konsulteerimist,
   ning arvestades järgmist:
   1.   MENETLUS

   1.1.   Kehtivad meetmed

               (1)

               Pärast algmääruse artikli 11 lõike 2 kohast aegumise läbivaatamist taaskehtestati 2008. aasta oktoobris nõukogu määrusega (EÜ) nr 1001/2008 (2) muu hulgas teatavate Malaisiast pärit toruliitmike (edaspidi „toruliitmikud” või „vaatlusalune toode”) impordi suhtes lõplik dumpinguvastane tollimaks. Malaisia suhtes kehtivad dumpinguvastased tollimaksumäärad on 59,2 % Anggerik Laksana Sdn Bhd puhul ja 75 % kõikide muude äriühingute puhul.

         1.2.   Läbivaatamistaotlus

               (2)

               Komisjon on saanud algmääruse artikli 11 lõike 4 kohase taotluse uue eksportijaga seotud läbivaatamise algatamiseks. Taotluse esitas Malaisia (edaspidi „asjaomane riik”) eksportiv tootja Pantech Steel Industries Sdn Bhd (edaspidi „taotluse esitaja”).

               (3)

               Taotluse esitaja väitis, et ta ei eksportinud vaatlusalust toodet liitu uurimisperioodil, mille põhjal dumpinguvastased meetmed kehtestati, st ajavahemikul 1. aprillist 2000 kuni 31. märtsini 2001 (edaspidi „esialgne uurimisperiood”), ja et ta ei ole seotud ühegi vaatlusalust toodet eksportiva tootjaga, kelle suhtes kehtivad põhjenduses 1 nimetatud dumpinguvastased meetmed.

               (4)

               Lisaks väitis taotluse esitaja, et tal on tühistamatu lepinguga võetud kohustus eksportida vaatlusalust toodet lähemas tulevikus liitu.

         1.3.   Uut eksportijat käsitleva läbivaatamise algatamine

               (5)

               Komisjon tutvus taotluse esitaja edastatud esmapilgul usutavate tõenditega, mida ta pidas piisavaks, et algatada läbivaatamine vastavalt algmääruse artikli 11 lõikele 4. Pärast nõuandekomiteega konsulteerimist ja ELi tootmisharule märkuste esitamiseks võimaluse andmist algatas komisjon määrusega (EÜ) nr 692/2009 (3) taotluse esitaja suhtes määruse (EÜ) nr 1001/2008 läbivaatamise.

               (6)

               Vastavalt määrusele (EÜ) nr 692/2009 tühistati taotluse esitaja toodetud ja ELi eksportimiseks müüdud vaatlusaluse toote impordi suhtes määrusega (EÜ) nr 1001/2008 kehtestatud 75 % suurune dumpinguvastane tollimaks. Samal ajal anti tolliasutustele vastavalt algmääruse artikli 14 lõikele 5 korraldus astuda samme asjaomase impordi registreerimiseks.

               (7)

               Määruses (EÜ) nr 692/2009 on sätestatud, et juhul kui uurimine näitab, et taotluse esitaja vastab nõuetele, mille kohaselt saab tema suhtes kehtestada individuaalse tollimaksu, siis võib olla vajalik muuta tollimaksumäära, mida kohaldatakse praegu määruse (EÜ) nr 1001/2008 artiklis 1 eraldi nimetamata äriühingutelt pärit vaatlusaluse toote impordi suhtes.

         1.4.   Vaatlusalune toode

               (8)

               Vaatlusaluseks tooteks on Malaisiast pärit ning praegu CN-koodide ex 7307 93 11, ex 7307 93 19, ex 7307 99 30 ja ex 7307 99 90 alla kuuluvad rauast või terasest (välja arvatud roostevaba teras) toruliitmikud (välja arvatud valatud toruliitmikud, äärikud ja keermestatud toruliitmikud), mille välisläbimõõt on kuni 609,6 mm ja mida kasutatakse põkk-keevitusel või muul otstarbel (edaspidi „vaatlusalune toode”).

         1.5.   Asjaomased isikud

               (9)

               Komisjon teatas ELi tootmisharule, taotluse esitajale ja eksportiva riigi esindajatele ametlikult läbivaatamise algatamisest. Huvitatud isikutele anti võimalus oma seisukohad kirjalikult ja suuliselt teatavaks teha.

               (10)

               Euroopa Liidu terasest põkk-keevitusliitmike tootmisharu kaitsekomitee, kes esindab liidu tootmisharu (edaspidi „liidu tootmisharu”), andis oma arvamusest teada komisjoni talitustele saadetud kirjas. Kaitsekomitee seadis kahtluse alla ekspordihinna arvutamisel aluseks võetud meetodi usaldusväärsuse. Esitati ka dokumendid, mis väidetavalt näitasid katset meetmetest mööda hiilida, ning anti teavet vaatlusaluse toote ELi importijatele pakutava hinnataseme kohta.

               (11)

               Komisjon saatis taotluse esitajale ja temaga seotud äriühingutele dumpinguvastased küsimustikud ning sai vastused ettenähtud tähtajaks.

               (12)

               Komisjon saatis dumpinguvastase küsimustiku ka Euroopa Liidus asuvatele sõltumatutele importijatele, kuid koostööst keelduti.

               (13)

               Komisjon püüdis kontrollida kõiki uue eksportija staatuse ja dumpingu kindlakstegemiseks vajalikke andmeid ning tegi kontrollkäike taotluse esitaja valdustesse ja koostööd tegevasse seotud äriühingusse Malaisias:

                           —

                           Pantech Steel Industries Sdn Bhd (taotluse esitaja);

                           —

                           Pantech Corporation Sdn Bhd (seotud kaubandusettevõtja).

         1.6.   Uurimisperiood

               (14)

               Dumpingu läbivaatamise uurimisperiood hõlmas ajavahemikku 1. juulist 2008 kuni 30. juunini 2009 (edaspidi „läbivaatamise uurimisperiood”).

         2.   UURIMISE TULEMUSED

   2.1.   Uue eksportija vastavus tingimustele

               (15)

               Uurimine kinnitas, et äriühing ei olnud eksportinud vaatlusalust toodet esialgse uurimisperioodi jooksul ja et ta oli alustanud vaatlusaluse toote Euroopa Liitu eksportimist pärast nimetatud ajavahemikku. Äriühing võttis läbivaatamise uurimisperioodil tühistamatu lepinguga eksportimise kohustuse. Kohustus hõlmab kolme tellimust, mis on kõik seotud sama impordikontserniga Euroopa Liidus.

               (16)

               Pärast läbivaatamise uurimisperioodi teostati kõnealuste tellimustega seotud eksporditehingud, mille tingimused olid ligikaudu samad, vaid väikeste erinevustega hinnas ja kogustes. Kuigi asjaomased kogused olid väikesed, olid need siiski piisavad, et määrata usaldusväärselt kindlaks dumpingumarginaal. Müügihindade taset kinnitas ka muu komisjoni talituste käsutusse jõudnud teave, mis hõlmas asjaomase eksportija ekspordihindu kolmandatele riikidele ning mis kinnitas kontrollitavate tehingute uurimisel tuvastatud mustrit.

               (17)

               Uue eksportija staatuse saamiseks vajalike muude tingimuste osas suutis kõnealune äriühing tõendada, et tal ei olnud mingeid otseseid ega kaudseid sidemeid Malaisia eksportivate tootjatega, kelle suhtes kohaldatakse vaatlusaluse toote osas kehtivaid dumpinguvastaseid meetmeid.

               (18)

               Sellest tulenevalt kinnitatakse, et asjaomast äriühingut tuleks käsitada uue eksportijana vastavalt algmääruse artikli 11 lõikele 4 ja seega tuleks tema jaoks määrata kindlaks individuaalne dumpingumarginaal.

         2.2.   Dumping

               (19)

               Taotluse esitaja toodab toruliitmikke ja müüb vaatlusalust toodet nii omamaisel turul kui ka eksporditurgudel. Uurimise käigus selgus, et omamaisel turul eksisteerib keeruline müügikorraldus, mis hõlmab nii sõltumatuid edasimüüjaid kui ka seotud kaubandusettevõtjaid, ning mille raames sõltumatud edasimüüjad ostavad tootjalt vaatlusalust toodet, müüvad seda seotud kaubandusettevõtjatele, kes müüvad toote seejärel omamaisel turul sõltumatutele ostjatele. Sõltumatud edasimüüjad toimivad seega taotluse esitaja müügiagentidena.

               (20)

               Eespool öeldut silmas pidades ja võttes arvesse asjaolu, et seotud kaubandusettevõtjate müüki võib käsitada taotluse esitaja müügina, arvestatakse kõnealuste seotud kaubandusettevõtjate poolt lõpptarbijalt nõutud hinda kui esimest tavapärase kaubandustegevuse käigus makstud hinda, mis võetakse aluseks normaalväärtuse kindlaksmääramisel.

               (21)

               Vastavalt algmääruse artikli 2 lõikele 2 on omamaine müük tüüpiline siis, kui omamaise müügi kogumaht moodustab vähemalt 5 % ELi tarnitud eksportmüügi kogumahust. Komisjon tegi kindlaks, et taotluse esitaja toruliitmike omamaise müügi maht oli üldiselt tüüpiline.

               (22)

               Seejärel tegi komisjon kindlaks toruliitmike liigid, mida kaubandusettevõtjad omamaiselt müüsid ning mis olid identsed või otseselt võrreldavad liikidega, mida müüdi ekspordiks ELi.

               (23)

               Lisaks kontrollis komisjon, kas toruliitmike tüüpilises mahus toimunud omamaise müügi puhul võib olla kindel, et see müük toimus tavapärase kaubandustegevuse käigus vastavalt algmääruse artikli 2 lõikele 4. Selleks tehti kindlaks, kui suure osa kõnealuse tooteliigi tulutoovast omamaisest müügist moodustas müük sõltumatutele klientidele. Kuna leiti, et tavapärase kaubandustegevuse käigus müüdi piisavalt palju, võeti normaalväärtuse aluseks tegelik hind omamaisel turul.

               (24)

               Üksikutel juhtudel, kui vaatlusaluse toote liiki läbivaatamise uurimisperioodil omamaisel turul ei müüdud, arvutati normaalväärtus selliselt, et liideti eksporditud tooteliikide eksportija poolt kantud tootmiskulud, põhjendatud müügi-, üld- ja halduskulud ning kasumimarginaal.

               (25)

               Vaatlusalune toode eksporditi otse ELi sõltumatutele klientidele. Seepärast määrati ekspordihind kindlaks vastavalt algmääruse artikli 2 lõikele 8, st tegelikult makstud või makstavate ekspordihindade alusel, nagu on osutatud põhjenduses 16.

               (26)

               Normaalväärtust võrreldi ekspordihinnaga tehasest hankimise tasandil.

               (27)

               Selleks, et tagada ekspordihinna ja normaalväärtuse õiglane võrdlus, tehti kohandused hindade võrreldavust mõjutavate erinevuste nõuetekohaseks arvestamiseks vastavalt algmääruse artikli 2 lõikele 10. Kindlustus-, käitlemis-, laadimis-, lisa- ja krediidikulusid kohandati kõikidel juhtudel, kui neid kohandusi peeti mõistlikuks, veatuks ja kontrollitud tõenditega põhjendatuks.

               (28)

               Taotluse esitaja väitis, et juhul kui komisjon kasutab normaalväärtust, mille aluseks on seotud kaubandusettevõtjate omamaine müük, tuleb ELi ja omamaise turu kaubandusliku tasandi erinevuste arvestamiseks hindu kohandada. Ta tõi esile ka seda, et müük ELi turule toimus edasimüüjate tasandil, samas kui omamaisel turul müüs taotluse esitaja olulise osa toruliitmikest suuremate saadetistena nafta- ja gaasiprojektide turul, kus võrreldes torude, ventiilide ja muude oluliste komponentidega on toruliitmikel kõrvaline roll. Kõnealuse turu puhul on tema sõnul tegemist erineva kaubandustasemega.

               (29)

               Pärast omamaise turu müügitingimuste ja eriti müügihinna kujundamise analüüsimist näitas uurimine, et taotluse esitaja ei tõendanud vastavalt algmääruse artikli 2 lõikele 10, et eksportiva riigi omamaise turu eri kaubanduslikel tasanditel oleks olnud püsiv ja selge hinnavahe. Seepärast ei võetud kohandusi arvesse.

               (30)

               Vastavalt algmääruse artikli 2 lõikele 11 ja võttes arvesse asjaolu, et läbivaatamisega seotud uurimisperioodi jooksul oli ainult kolm peaaegu üheaegset tellimust ning et toormaterjali (mille arvele läks suurem osa tootmiskuludest) hind kõikus selle perioodi jooksul tugevalt, kehtestati dumpingumarginaal normaalväärtuse ja ekspordihinna võrdlemise teel tehingute lõikes.

               (31)

               Võrdlusel ilmnes dumpingu olemasolu, mis moodustas 49,9 % CIF-väärtusest ELi piiril.

               (32)

               Lisaks kinnitas uurimine, et taotluse esitaja ekspordihinnad muudele kolmandatele riikidele olid suurte koguste puhul tunduvalt madalamad kui ELi suunatud müügi puhul, mis lubab väita, et kolmandatel turgudel on tegemist dumpinguga.

         3.   LÄBIVAADATAVATE MEETMETE MUUTMINE

               (33)

               Uurimise tulemusi silmas pidades leitakse, et taotluse esitaja suhtes tuleks kehtestada lõplik dumpinguvastane tollimaks, mis vastab tuvastatud dumpingumarginaali tasemele.

               (34)

               Läbivaatamise uurimisperioodiks kehtestatud 49,9 % dumpingumarginaal on madalam kui 75 % üleriigiline kahjumimarginaal, mis kehtestati Malaisia suhtes esialgse uurimise käigus. Seepärast tehakse ettepanek kehtestada 49,9 % dumpingumarginaalil põhinev tollimaks ning muuta vastavalt määrust (EÜ) nr 1001/2008.

         4.   DUMPINGUVASTASE TOLLIMAKSU TAGASIULATUV SISSENÕUDMINE

               (35)

               Eespool esitatud uurimistulemustest lähtudes kehtestatakse taotluse esitaja suhtes tagasiulatuva jõuga dumpinguvastane tollimaks vaatlusaluse toote impordi eest, mis registreeriti vastavalt määruse (EÜ) nr 692/2009 artiklile 3.

         5.   JÄRELEVALVEKLAUSEL JA VÕIMALIK HILISEM LÄBIVAATAMINE

               (36)

               Tuleb märkida, et asjaomastel äriühingutel oli keeruline edasimüügikorraldus, mis hõlmas vaatlusaluse toote importi riikidest, mille suhtes kohaldatakse samuti meetmeid. Lisaks on teatav tollimaksust kõrvalehoidmise oht, mis tuleneb Malaisia eksportivate äriühingute suhtes kohaldatavate tollimaksumäärade suurest erinevusest. Seepärast peetakse vajalikuks kehtestada erimeetmed, et tagada dumpinguvastaste tollimaksude nõuetekohane kohaldamine.

               (37)

               Kõnealused erimeetmed näevad ette käesoleva määruse lisas sätestatud nõuetele vastava faktuurarve esitamise liikmesriikide tolliasutustele. Impordi suhtes, millele ei ole nimetatud arvet lisatud, rakendatakse kõigi muude eksportijate suhtes kohaldatavat dumpinguvastast jääktollimaksu.

               (38)

               Lisaks märgib nõukogu, et komisjon on talle teatanud, et asjaomast äriühingut on kutsutud üles esitama komisjonile korrapäraselt aruanded, et tagada äriühingu vaatlusaluse toote ELi suunatud müügi, hinna ja tootega seotud muude tingimuste (sh äriühingu müügihinna areng omamaisel turul) nõuetekohane järelevalve. Nõukogu märgib eeskätt, et juhul kui kõnealuseid aruandeid ei esitata või kui neist selgub, et meetmed ei ole kahjustava dumpingu mõju kõrvaldamiseks piisavad, võib olla vajalik algatada algmääruse artikli 11 lõike 3 kohane vahepealne läbivaatamine. Lisaks märgib nõukogu, et vastavalt algmääruse artikli 11 lõikele 3 on komisjonil õigus algatada ex officio vahepealne läbivaatamine, kui käesoleva määruse jõustumisest on möödunud üks aasta (isegi kui vahepeal on osutunud vajalikuks algatada veel mõni läbivaatamine). Siiski tuleb märkida, et käesoleva juhtumi puhul on komisjon praegu seisukohal, et läbivaatamine oleks asjakohane ühe aasta pärast. Siinkohal tuleb märkida, et käesoleva määrusega asjaomasele äriühingule kehtestatud tollimaksu puhul lähtuti väga vähestest tellimustest.

         6.   MEETMETE AVALIKUSTAMINE JA KEHTIVUS

               (39)

               Huvitatud isikutele tehti teatavaks olulised faktid ja kaalutlused, mille põhjal on taotluse esitajalt pärit toruliitmike impordile kavas kehtestada muudetud lõplik dumpinguvastane tollimaks ja nõuda see tollimaks registreeritud impordilt sisse tagasiulatuvalt. Märkused vaadati läbi ja need võeti arvesse, kui need olid asjakohased.

               (40)

               Käesolev läbivaatamine ei mõjuta kuupäeva, mil määrusega (EÜ) nr 1001/2008 kehtestatud meetmed kaotavad kehtivuse algmääruse artikli 11 lõike 2 alusel,

         ON VASTU VÕTNUD KÄESOLEVA MÄÄRUSE:
   Artikkel 1
   1.   Määruse (EÜ) nr 1001/2008 artikli 1 lõikes 2 esitatud tabelisse lisatakse järgmine Malaisia tootja:

                  „Riik

                  Äriühing

                  Tollimaksumäär (%)

                  TARICi lisakood

                  Malaisia

                  Pantech Steel Industries Sdn Bhd

                  49,9

                  A961”

   2.   Kehtestatud tollimaksuga maksustatakse tagasiulatuvalt ka vaatlusaluse toote import, mis on registreeritud vastavalt määruse (EÜ) nr 692/2009 artiklile 3.
   Tolliasutused peavad lõpetama äriühingu Pantech Steel Industries Sdn Bhd toodetud Malaisiast pärit vaatlusaluse toote impordi registreerimise.
   3.   Määruse (EÜ) nr 1001/2008 artiklile 1 lisatakse järgmine lõige:

      „3.   Äriühingu Pantech Steel Industries Sdn Bhd suhtes kindlaks määratud individuaalseid tollimaksumäärasid kohaldatakse tingimusel, et liikmesriikide tolliasutustele esitatakse lisas sätestatud nõuetele vastav kehtiv faktuurarve. Kui sellist arvet ei esitata, kohaldatakse kõikide teiste äriühingute suhtes kohaldatavat tollimaksumäära.”

   4.   Võttes arvesse ülaltoodud lõike lisamist määrusesse (EÜ) nr 1001/2008, muudetakse kõnealuse määruse artikli 1 lõige 3 vastavalt artikli 1 lõikeks 4.
   5.   Määrusele (EÜ) nr 1001/2008 lisatakse järgmine lisa:

         „LISA
         Artikli 1 lõikes 3 osutatud kehtival faktuurarvel peab olema faktuurarve väljastanud üksuse töötaja allkirjastatud avaldus järgmises vormis:

                     1)

                     faktuurarve väljastanud üksuse töötaja nimi ja amet;

                     2)

                     deklaratsioon: „Mina, allakirjutanu, tõendan, et käesoleva arvega hõlmatud Euroopa Liitu ekspordiks müüdava [vaatlusaluse toote] [kogus] tootis [äriühingu nimi ja aadress] [TARICi lisakood] [asjaomane riik]. Käesolevas arves esitatud andmed on täielikud ja õiged ning arvel märgitud hind on lõplik ja seda ei hüvitata mingil moel ei osaliselt ega ka tervikuna.

               Kuupäev ja allkiri”.”

   6.   Kui ei ole ette nähtud teisiti, kohaldatakse kehtivaid tollimaksusätteid.
   Artikkel 2
   Käesolev määrus jõustub järgmisel päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Luxembourg, 26. aprill 2010

            Nõukogu nimel

            eesistuja

         C. ASHTON

      (1)  ELT L 343, 22.12.2009, lk 51.

      (2)  ELT L 275, 16.10.2008, lk 18.

      (3)  ELT L 199, 31.7.2009, lk 9.


title: Komisjoni rakendusmäärus (EL) nr 921/2014, 25. august 2014 , millega muudetakse rakendusmäärust (EL) nr 540/2011 seoses toimeaine tebukonasooli heakskiitmise tingimustega  EMPs kohaldatav tekst

text:
               26.8.2014

               ET

               Euroopa Liidu Teataja

               L 252/3

         KOMISJONI RAKENDUSMÄÄRUS (EL) nr 921/2014,
   25. august 2014,
   millega muudetakse rakendusmäärust (EL) nr 540/2011 seoses toimeaine tebukonasooli heakskiitmise tingimustega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõike 2 punkti c,
   ning arvestades järgmist:

               (1)

               Komisjoni direktiiviga 2008/125/EÜ (2) lisati tebukonasool fungitsiidina kasutamiseks toimeainena nõukogu direktiivi 91/414/EMÜ (3) I lisasse tingimusel, et asjaomased liikmesriigid tagavad, et teavitajad, kelle taotlusel tebukonasool kõnealusesse lisasse kanti, esitavad kinnitava lisateabe, mis on saadud lindudele ja imetajatele avalduvat ohtu käsitlevatest uuringutest.

               (2)

               Direktiivi 91/414/EMÜ I lisas esitatud toimeaineid käsitatakse määruse (EÜ) nr 1107/2009 kohaselt heakskiidetuna ja need on loetletud komisjoni rakendusmääruse (EL) nr 540/2011 (4) lisa A osas.

               (3)

               Üks teavitajatest, kelle taotlusel tebukonasool direktiivi 91/414/EMÜ I lisasse kanti, esitas 8. aprillil 2010 taotluse toimeaine tebukonasooli heakskiitmise tingimuste muutmiseks, et võimaldada selle piiranguteta kasutamist taimekasvuregulaatorina. Kõnealusele taotlusele lisati seoses taotletava täiendava kasutusviisiga teave toimeaine kasutamise kohta taimekasvuregulaatorina rapsi puhul. Taotlus esitati Taanile, kes oli komisjoni määrusega (EÜ) nr 1490/2002 (5) nimetatud referentliikmesriigiks.

               (4)

               Taani hindas teavitaja esitatud teavet. 23. juulil 2012 esitas Taani oma hinnangu esialgse hindamisaruande lisandina teistele liikmesriikidele, komisjonile ja Euroopa Toiduohutusametile (edaspidi „amet”).

               (5)

               Komisjon konsulteeris ametiga, kes esitas oma arvamuse tebukonasooli riskihindamise kohta 9. detsembril 2013 (6). Liikmesriigid ja komisjon vaatasid esialgse hindamisaruande, lisandi ja ameti arvamuse toiduahela ja loomatervishoiu alalises komitees läbi ning 11. juulil 2014 vormistati alalises taime-, looma-, toidu- ja söödakomitees komisjoni lõplik läbivaatamisaruanne tebukonasooli kohta.

               (6)

               Komisjon palus teavitajal esitada tebukonasooli käsitleva läbivaatamisaruande kohta oma märkused.

               (7)

               Komisjon on jõudnud järeldusele, et tebukonasooli piiranguteta kasutamise lubamine taimekasvuregulaatorina ei too kaasa mingeid ohte peale nende, mida on selle toimeaine heakskiitmisel ja seda käsitlevas komisjoni läbivaatamisaruandes juba arvesse võetud.

               (8)

               On asjakohane laiendada tebukonasooli lubatud kasutusala, et võimaldada selle piiranguteta kasutamist taimekasvuregulaatorina. Liikmesriigid peaksid siiski pöörama erilist tähelepanu põhjavee saastumise võimalusele toimeaine kasutamisel tundlike mullastiku- või kliimatingimustega piirkondades, eriti seoses metaboliidi 1,2,4-triasooli sisaldusega põhjavees, et võtta arvesse jätkuvat ebakindlust 1,2,4-triasooli põhjavette sattumise võimaluse suhtes toimeaine tavapärasel pihustamisel teraviljale, odraseemnete töötlemiseks ja viinamarjadele.

               (9)

               Taani viis 2014. aasta jaanuaris lõpule lindudele ja imetajatele avalduvat ohtu käsitleva kinnitava teabe hindamise. Alaline taime-, looma-, toidu- ja söödakomitee nõustub, et saadud tulemustest lähtuvalt on lindudele ja imetajatele avalduv oht vastuvõetav. Seepärast ei mõjuta esitatud kinnitavate andmete hindamine oluliselt algse riskihindamise tulemusi. Täiendavat läbivaatamist ametis ei peeta vajalikuks.

               (10)

               Rakendusmääruse (EL) nr 540/2011 lisa tuleks seepärast vastavalt muuta.

               (11)

               Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osa muudetakse vastavalt käesoleva määruse lisale.
   Artikkel 2
   Jõustumine
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. august 2014

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  Komisjoni direktiiv 2008/125/EÜ, 19. detsember 2008, millega muudetakse nõukogu direktiivi 91/414/EMÜ, et lisada toimeainete hulka alumiiniumfosfiid, kaltsiumfosfiid, magneesiumfosfiid, tsümoksaniil, dodemorf, 2,5-diklorobensüülhappe metüülester, metamitroon, sulkotrioon, tebukonasool ja triadimenool (ELT L 344, 20.12.2008, lk 78).

      (3)  Nõukogu direktiiv 91/414/EMÜ, 15. juuli 1991, mis käsitleb taimekaitsevahendite turuleviimist (EÜT L 230, 19.8.1991, lk 1).

      (4)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      (5)  Komisjoni määrus (EÜ) nr 1490/2002, 14. august 2002, millega nähakse ette nõukogu direktiivi 91/414/EMÜ artikli 8 lõikes 2 osutatud tööprogrammi kolmanda etapi täiendavad üksikasjalikud rakenduseeskirjad ning muudetakse määrust (EÜ) nr 451/2000 (EÜT L 224, 21.8.2002, lk 23).

      (6)  Euroopa Toiduohutusamet, 2013. Conclusion on the peer review of the pesticide risk assessment of the active substance tebuconazole („Järeldused toimeaine tebukonasooli pestitsiidina kasutamise riskihindamist käsitleva vastastikuse eksperdiarvamuse kohta”). EFSA Journal 2014; 12(1):3485, 98 lk. doi:10.2903/j.efsa.2014.3485.

      LISA
      Rakendusmääruse (EL) nr 540/2011 lisa A osas asendatakse tebukonasooli käsitlevas 268. reas veerg „Erisätted” järgmisega:

         „A OSA
         Lubatud kasutada üksnes fungitsiidi ja taimekasvuregulaatorina.
         B OSA
         Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 28. oktoobril 2008 toiduahela ja loomatervishoiu alalises komitees tebukonasooli kohta koostatud läbivaatamisaruande järeldusi, eelkõige selle I ja II liidet. Üldhindamisel peavad liikmesriigid pöörama erilist tähelepanu:

                     —

                     käitajate ja töötajate ohutusele ning tagama, et kasutustingimustega nähakse ette piisavad isikukaitsevahendid;

                     —

                     tarbijate kokkupuutele tebukonasooli (triasooli) metaboliitidega toidu kaudu;

                     —

                     põhjavee saastumise ohule, kui toimeainet kasutatakse tundlike mullastiku- või kliimatingimustega piirkondades, eriti seoses metaboliidi 1,2,4-triasooli sisaldusega põhjavees;

                     —

                     seemnetoiduliste lindude ja imetajate ning taimtoiduliste imetajate kaitsele ning tagama, et loa andmise tingimused hõlmavad vajaduse korral riskivähendamismeetmete võtmist;

                     —

                     veeorganismide kaitsele ning tagama, et loa andmise tingimused sisaldavad vajaduse korral riskivähendamismeetmete võtmist, näiteks puhvertsoonide loomist.

               Asjaomased liikmesriigid tagavad, et teavitaja esitab komisjonile lisateabe tebukonasooli endokriinseid häireid põhjustavate omaduste kohta kahe aasta jooksul pärast seda, kui on vastu võetud endokriinsete häirete tuvastamise katseid käsitlevad OECD suunised või ühenduses heaks kiidetud suunised.”


title: Komisjoni rakendusmäärus (EL) nr 359/2012, 25. aprill 2012 , millega kiidetakse heaks toimeaine metaam kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               26.4.2012

               ET

               Euroopa Liidu Teataja

               L 114/1

         KOMISJONI RAKENDUSMÄÄRUS (EL) nr 359/2012,
   25. aprill 2012,
   millega kiidetakse heaks toimeaine metaam kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Kooskõlas määruse (EÜ) nr 1107/2009 artikli 80 lõike 1 punktiga c kohaldatakse nõukogu direktiivi 91/414/EMÜ (2) selliste toimeainetega seotud menetlusküsimuste ja heakskiidu andmise tingimuste suhtes, mille taotluse täielikkus on kindlaks tehtud vastavalt komisjoni 17. jaanuari 2008. aasta määruse (EÜ) nr 33/2008 (millega nähakse ette nõukogu direktiivi 91/414/EMÜ üksikasjalikud rakenduseeskirjad seoses kõnealuse direktiivi artikli 8 lõikes 2 osutatud tööprogrammi kuuluvate, kuid direktiivi I lisasse kandmata toimeainete hindamise tava- ja kiirendatud menetlusega) (3) artiklile 16. Toimeaine metaami taotluse täielikkus on kindlaks tehtud kõnealuse määruse kohaselt.

               (2)

               Komisjoni määrustes (EÜ) nr 451/2000 (4) ja (EÜ) nr 1490/2002 (5) on sätestatud direktiivi 91/414/EMÜ artikli 8 lõikes 2 osutatud tööprogrammi teise ja kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelud nende toimeainete võimalikuks kandmiseks direktiivi 91/414/EMÜ I lisasse. Kõnealused loetelud hõlmavad metaami. Nõukogu 13. juuli 2009. aasta otsusega 2009/562/EÜ (toimeaine metaami direktiivi 91/414/EMÜ I lisasse kandmata jätmise ja kõnealust toimeainet sisaldavate taimekaitsevahendite lubade tühistamise kohta) (6) otsustati metaam direktiivi 91/414/EMÜ I lisast välja jätta.

               (3)

               Esialgne teavitaja (edaspidi „taotleja”) esitas direktiivi 91/414/EMÜ artikli 6 lõike 2 alusel uue taotluse, milles ta taotles komisjoni määruse (EÜ) nr 33/2008 artiklites 14–19 sätestatud kiirendatud menetluse kohaldamist.

               (4)

               Taotlus esitati Belgiale, kes oli määrusega (EÜ) nr 1490/2002 nimetatud referentliikmesriigiks. Kiirendatud menetluse tähtajast on kinni peetud. Toimeaine spetsifikatsioon ja lubatud kasutusviisid on samasugused nagu need, mida käsitleti otsuses 2009/562/EÜ. Kõnealune taotlus vastab ka muudele määruse (EÜ) nr 33/2008 artiklis 15 sätestatud sisulistele ja menetlusnõuetele.

               (5)

               Belgia hindas taotleja esitatud uusi andmeid ning koostas lisaaruande. 31. augustil 2010 esitas ta selle aruande Euroopa Toiduohutusametile (edaspidi „toiduohutusamet”) ja komisjonile.

               (6)

               Toiduohutusamet edastas lisaaruande teistele liikmesriikidele ja taotlejale, et nad saaksid esitada märkusi, ning edastas saadud märkused komisjonile. Määruse (EÜ) nr 33/2008 artikli 20 lõike 1 kohaselt ja komisjoni palvel esitas toiduohutusamet komisjonile oma järeldused metaami kohta 8. augustil 2011 (7). Liikmesriigid ja komisjon vaatasid esialgse hindamisaruande, lisaaruande ja toiduohutusameti järeldused toiduahela ja loomatervishoiu alalises komitees läbi ning 9. märtsil 2012 vormistati see komisjoni läbivaatamisaruandena metaami kohta.

               (7)

               Referentliikmesriigi lisaaruandes ja toiduohutusameti uutes järeldustes keskenduti peamiselt probleemidele, mis tingisid otsuse toimeainet lisasse mitte kanda. Need probleemid olid eelkõige seotud sellega, et ei olnud võimalik tõestada, et tarbija kokkupuude toimeainega on lubatav, ning et puudusid andmed lisandi N,N’-dimetüültiouurea (DMTU) mõju kohta looduskeskkonnale.

               (8)

               Taotleja esitatud uued andmed näitasid, et tarbija kokkupuudet toimeainega võib pidada lubatavaks ja et DMTU ei avalda keskkonnale ebasoodsat mõju.

               (9)

               Seega on tänu taotleja esitatud uutele andmetele leitud lahendus probleemile, mille tõttu ei saanud toimeainet lisasse kanda.

               (10)

               Mitmest senisest uuringust on ilmnenud, et metaami sisaldavaid taimekaitsevahendeid võib üldiselt käsitada direktiivi 91/414/EMÜ artikli 5 lõike 1 punktides a ja b sätestatud nõuetele vastavana, eelkõige komisjoni läbivaatamisaruandes uuritud ja üksikasjalikult kirjeldatud kasutusviiside korral. Seepärast on asjakohane kiita metaam heaks kooskõlas määrusega (EÜ) nr 1107/2009.

               (11)

               Määruse (EÜ) nr 1107/2009 artikli 13 lõike 2 ja artikli 6 kohaselt ning arvestades teaduse ja tehnika arengut, oleks siiski vaja lisada teatavad tingimused ja piirangud.

               (12)

               Ilma et sellega piirataks otsust metaam heaks kiita, on siiski asjakohane nõuda täiendavat kinnitavat teavet.

               (13)

               Enne toimeaine heakskiitmist peaks mööduma piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (14)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ning võttes arvesse eriolukorda, mis on seotud üleminekuga direktiivilt 91/414/EMÜ määrusele (EÜ) nr 1107/2009, tuleks kohaldada järgmist. Liikmesriikidele peaks pärast toimeaine heakskiitmist kehtestatama ajavahemik, et vaadata läbi nende metaami sisaldavatele taimekaitsevahenditele antud load, mis on jäetud jõusse teatavate kasutuste jaoks vastavalt otsuse 2009/562/EÜ artiklile 3. Selle ajavahemiku arvutamisel võetakse arvesse kõnealust sätet. Liikmesriigid peaksid vastavalt vajadusele olemasolevaid lubasid muutma, load asendama või need tühistama.

               (15)

               Nende metaami sisaldavate taimekaitsevahendite puhul, millele liikmesriigid annavad vastavalt määruse (EÜ) nr 1107/2009 artiklile 46 ajapikendust, tuleks kõnealuse ajavahemiku arvutamisel arvesse võtta otsuse 2009/562/EÜ artiklit 4. Seega peaks nimetatud ajapikendus lõppema hiljemalt 31. detsembriks 2014.

               (16)

               Komisjoni 11. detsembri 1992. aasta määruse (EMÜ) nr 3600/92 (millega nähakse ette taimekaitsevahendite turuleviimist käsitleva nõukogu direktiivi 91/414/EMÜ (8) artikli 8 lõikes 2 osutatud tööprogrammi esimese etapi üksikasjalikud rakenduseeskirjad) raames hinnatud toimeainete direktiivi 91/414/EMÜ I lisasse kandmisel saadud kogemus on näidanud, et raskusi võib tekkida kehtivate lubade valdajate kohustuste tõlgendamisel seoses andmetele juurdepääsuga. Raskuste vältimiseks tulevikus on vaja täpsustada liikmesriikide kohustused, eelkõige kohustus kontrollida, kas loa omanik on tõendanud, et kõnealuse direktiivi II lisa nõuetele vastav toimik on kättesaadav. Selline täpsustamine ei too liikmesriikidele ega loa omanikele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiividega või määrustega, millega kiidetakse heaks toimeaineid.

               (17)

               Määruse (EÜ) nr 1107/2009 artikli 13 lõike 4 kohaselt tuleks komisjoni 25. mai 2011. aasta rakendusmääruse (EL) nr 540/2011 (millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga) (9) lisa vastavalt muuta.

               (18)

               Selguse huvides tuleks otsus 2009/562/EÜ kehtetuks tunnistada.

               (19)

               Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   Toimeaine metaam kiidetakse heaks vastavalt I lisas esitatud tingimustele.
   Artikkel 2
   Taimekaitsevahendite uuestihindamine
   1.   Liikmesriigid muudavad vajaduse korral määruse (EÜ) 1107/2009 kohaselt toimeainena metaami sisaldavate taimekaitsevahendite kehtivaid lube või tühistavad need 31. detsembriks 2014.
   Eelkõige peavad liikmesriigid nimetatud tähtpäevaks kontrollima, et käesoleva määruse I lisas sätestatud tingimused on täidetud, välja arvatud nimetatud lisa erisätete veeru B osas nimetatud tingimused, ning et loa omanikul on vastavalt direktiivi 91/414/EMÜ artikli 13 lõigetes 1–4 ja määruse (EÜ) nr 1107/2009 artiklis 62 sätestatud tingimustele olemas direktiivi 91/414/EMÜ II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab metaami kas ainsa toimeainena või ühena mitmest toimeainest, mis kõik on 30. juuniks 2012 kantud rakendusmääruse (EL) nr 540/2011 lisasse, lähtudes direktiivi (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse kõnesoleva direktiivi I lisa erisätete tulba B osa. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele.
   Pärast otsustamist toimivad liikmesriigid järgmiselt:

               a)

               vajaduse korral muudetakse metaami ainsa toimeainena sisaldava toote luba või see tühistatakse hiljemalt 30. juuniks 2016;

               b)

               kui toode sisaldab metaami ühena mitmest toimeainest, muudavad vajaduse korral luba või tühistavad selle hiljemalt 30. juuniks 2016 või kuupäevaks, mis on ette nähtud loa muutmiseks või tühistamiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse, olenevalt sellest, kumb kuupäev on hilisem.

         Artikkel 3
   Ajapikendus
   Kui liikmesriigid kooskõlas artikli 2 lõikega 1 tühistavad olemasoleva loa või muudavad seda, siis on määruse (EÜ) nr 1107/2009 artikli 46 kohaselt antud ajapikendus nii lühike kui võimalik ja lõppeb hiljemalt 31. detsembril 2014.
   Artikkel 4
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 5
   Kehtetuks tunnistamine
   Otsus 2009/562/EÜ tunnistatakse kehtetuks.
   Artikkel 6
   Jõustumine ja kohaldamise kuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. juulist 2012.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 25. aprill 2012

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  EÜT L 230, 19.8.1991, lk 1.

      (3)  ELT L 15, 18.1.2008, lk 5.

      (4)  EÜT L 55, 29.2.2000, lk 25.

      (5)  EÜT L 224, 21.8.2002, lk 23.

      (6)  ELT L 196, 28.7.2009, lk 22.

      (7)  Euroopa Toiduohutusamet: „Conclusion on the peer review of the pesticide risk assessment of the active substance metam”. EFSA Journal 2011; 9(9):2334 [97 lk] doi:10.2903/j.efsa.2011.2334. Kättesaadav internetis: www.efsa.europa.eu/efsajournal.htm.

      (8)  EÜT L 366, 15.12.1992, lk 10.

      (9)  ELT L 153, 11.6.2011, lk 1.

      I LISA

                  Üldnimetus, Identifitseerimisnumbrid

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                  Metaam
                  CASi nr 144–54-7
                  CIPACi nr 20

                  Metüülditiokarbaamhape

                  ≥ 965 g/kg
                  metaam-naatriumi kuivaines
                  ≥ 990 g/kg
                  metaam-kaaliumi kuivaines
                  Olulised lisandid:

                              metüülisotiotsüanaat (MITC)

                                          —

                                          maksimaalselt 12 g/kg kuivaines (naatrium-metaam)

                                          —

                                          maksimaalselt 0,42 g/kg kuivaines (kaalium-metaam)

                              N,N’-dimetüültiouurea (DMTU)

                                          —

                                          maksimaalselt 23 g/kg kuivaines (naatrium-metaam)

                                          —

                                          maksimaalselt 6 g/kg kuivaines (kaalium-metaam)

                  1. juuli 2012

                  30. juuni 2022

                  A   OSA
                  Lubatud kasutada samal põllul kord iga kolme aasta järel nematotsiidi, fungitsiidi, herbitsiidi või insektitsiidina pinnase fumigandi kujul.
                  Lubatud kasutada avamaal üksnes muldaviimise või tilkkastmise meetodil ja kasvuhoonetes vaid tilkkastmise meetodil. Tilkkastmise puhul tuleb kasutada hermeetilist kilet.
                  Avamaal kasutamise puhul on maksimaalne manustamiskogus 153 kg/ha (mis vastab 86,3 kg/ha MITCi puhul).
                  Lubasid tohib anda ainult professionaalsetele kasutajatele.
                  B   OSA
                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees 9. märtsil 2012 metaami kohta lõplikult vormistatud läbivaatamisaruande järeldusi, eriti selle aruande I ja II liidet.
                  Selle üldhinnangu järgi peavad liikmesriigid:

                              a)

                              pöörama erilist tähelepanu töötlejate kaitsele ja kindlustama, et kasutustingimused hõlmavad riskide vähendamise meetmeid, nagu piisavad isikukaitsevahendid ja päevas tehtava töö piiramine;

                              b)

                              pöörama erilist tähelepanu tööliste kaitsele ja kindlustama, et kasutustingimused hõlmavad riskide vähendamise meetmeid, nagu piisavad isikukaitsevahendid, töödeldud piirkonda sisenemise keelu tähtaeg ja päevas tehtava töö piiramine;

                              c)

                              pöörama erilist tähelepanu kõrvalseisjate ja kohalike elanike kaitsele ja kindlustama, et kasutustingimused hõlmavad riskide vähendamise meetmeid, nagu piisav puhvervöönd töödeldava piirkonna perimeetri ja elamute ning üldkäidavate kohtade vahel toimeaine kasutamise ajal ja 24 tundi pärast toimeaine kasutamist ning kohustus kasutada hoiatussilte ja tähiseid maapinnal;

                              d)

                              pöörama erilist tähelepanu põhjavee kaitsele, kui toimeainet kasutatakse tundlike muldade ja/või kliimatingimustega piirkondades ning kindlustama, et kasutustingimused hõlmavad riskide vähendamise meetmeid, nagu piisav puhvervöönd;

                              e)

                              pöörama erilist tähelepanu muudele kui sihtorganismidele põhjustatavale ohule ja tagama, et kasutustingimustega nähtaks ette ohu vähendamise meetmed.

                        Taotleja peab esitama metüülisotiotsüanaadi kohta järgmise kinnitava teabe:

                              1)

                              võimalikku kauglevikut atmosfääris ja sellega seotud keskkonnaohtusid käsitlev hinnang;

                              2)

                              võimalikku põhjaveereostust käsitlev teave.

                        Taotleja esitab nimetatud teabe komisjonile, liikmesriikidele ja toiduohutusametile 31. maiks 2014.

         (1)  Täiendavad andmed toimeaine kirjelduse ja spetsifikatsiooni kohta on esitatud läbivaatusaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     Nr

                     Üldnimetus, Identifitseerimisnumbrid

                     IUPACi nimetus

                     Puhtus (1)

                     Heakskiitmise kuupäev

                     Heakskiitmise aegumine

                     Erisätted

                     „22

                     Metaam
                     CASi nr 144–54-7
                     CIPACi nr 20

                     Metüülditiokarbaamhape

                     ≥ 965 g/kg
                     metaam-naatriumi kuivaines
                     ≥ 990 g/kg
                     metaam-kaaliumi kuivaines
                     Olulised lisandid:

                                 metüülisotiotsüanaat (MITC)

                                             —

                                             maksimaalselt 12 g/kg kuivaines (naatrium-metaam)

                                             —

                                             maksimaalselt 0,42 g/kg kuivaines (kaalium-metaam)

                                 N,N’-dimetüültiouurea (DMTU)

                                             —

                                             maksimaalselt 23 g/kg kuivaines (naatrium-metaam)

                                             —

                                             maksimaalselt 6 g/kg kuivaines (kaalium-metaam)

                     1. juuli 2012

                     30. juuni 2022

                     A   OSA
                     Lubatud kasutada samal põllul kord iga kolme aasta järel nematotsiidi, fungitsiidi, herbitsiidi või insektitsiidina pinnase fumigandi kujul.
                     Lubatud kasutada avamaal üksnes muldaviimise või tilkkastmise meetodil ja kasvuhoonetes vaid tilkkastmise meetodil. Tilkkastmise puhul tuleb kasutada hermeetilist kilet.
                     Avamaal kasutamise puhul on maksimaalne manustamiskogus 153 kg/ha (mis vastab 86,3 kg/ha MITCi puhul).
                     Lubasid tohib anda ainult professionaalsetele kasutajatele.
                     B   OSA
                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees 9. märtsil 2012 metaami kohta lõplikult vormistatud läbivaatamisaruande järeldusi, eriti selle aruande I ja II liidet.
                     Selle üldhinnangu järgi peavad liikmesriigid:

                                 a)

                                 pöörama erilist tähelepanu toimeaine töötlejate kaitsele ja kindlustama, et kasutustingimused hõlmavad riskide vähendamise meetmeid, nagu piisavad isikukaitsevahendid ja päevas tehtava töö piiramine;

                                 b)

                                 pöörama erilist tähelepanu tööliste kaitsele ja kindlustama, et kasutustingimused hõlmavad riskide vähendamise meetmeid, nagu piisavad isikukaitsevahendid, töödeldud piirkonda sisenemise keelu tähtaeg ja päevas tehtava töö piiramine;

                                 c)

                                 pöörama erilist tähelepanu kõrvalseisjate ja kohalike elanike kaitsele ja kindlustama, et kasutustingimused hõlmavad riskide vähendamise meetmeid, nagu piisav puhvervöönd töödeldava piirkonna perimeetri ja elamute ning üldkäidavate kohtade vahel toimeaine kasutamise ajal ja 24 tundi pärast toimeaine kasutamist ning kohustus kasutada hoiatussilte ja tähiseid maapinnal;

                                 d)

                                 pöörama erilist tähelepanu põhjavee kaitsele, kui toimeainet kasutatakse tundlike muldade ja/või kliimatingimustega piirkondades ning kindlustama, et kasutustingimused hõlmavad riskide vähendamise meetmeid, nagu piisav puhvervöönd;

                                 e)

                                 pöörama erilist tähelepanu muudele kui sihtorganismidele põhjustatavale ohule ja tagama, et kasutustingimustega nähtaks ette ohu vähendamise meetmed.

                           Taotleja peab esitama metüülisotiotsüanaadi kohta järgmise kinnitava teabe:

                                 1)

                                 võimalikku kauglevikut atmosfääris ja sellega seotud keskkonnaohtusid käsitlev hinnang;

                                 2)

                                 võimalikku põhjaveereostust käsitlev teave.

                           Taotleja esitab sellise teabe komisjonile, liikmesriikidele ja toiduohutusametile 31. maiks 2014.”

         (1)  Täiendavad andmed toimeaine kirjelduse ja spetsifikatsiooni kohta on esitatud läbivaatusaruandes.


title: Komisjoni rakendusmäärus (EL) nr 504/2014, 15. mai 2014 , millega muudetakse rakendusmäärust (EL) nr 540/2011 toimeaine taimeõlid/tsitronellaõli heakskiitmise tingimuste osas  EMPs kohaldatav tekst

text:
               16.5.2014

               ET

               Euroopa Liidu Teataja

               L 145/28

         KOMISJONI RAKENDUSMÄÄRUS (EL) nr 504/2014,
   15. mai 2014,
   millega muudetakse rakendusmäärust (EL) nr 540/2011 toimeaine taimeõlid/tsitronellaõli heakskiitmise tingimuste osas
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõike 2 punkti c ja artikli 78 lõiget 2,
   ning arvestades järgmist:

               (1)

               Komisjoni määruse (EÜ) nr 2229/2004 (2) artiklis 24b ette nähtud korras on toimeaine taimeõlid/tsitronellaõli kantud komisjoni direktiiviga 2008/127/EÜ (3) nõukogu direktiivi 91/414/EMÜ (4) I lisasse. Alates direktiivi 91/414/EMÜ asendamisest määrusega (EÜ) nr 1107/2009 käsitatakse seda ainet kõnealuse määruse kohaselt heakskiidetuna ning see on esitatud komisjoni rakendusmääruse (EL) nr 540/2011 (5) lisa A osas.

               (2)

               Määruse (EÜ) nr 2229/2004 artikli 25a kohaselt esitas Euroopa Toiduohutusamet (edaspidi „toiduohutusamet”) 16. detsembril 2011 komisjonile toimeainet taimeõlid/tsitronellaõli käsitleva esialgse läbivaatamisaruande kohta oma arvamuse (6). Toiduohutusamet edastas oma arvamuse toimeaine taimeõlid/tsitronellaõli kohta teavitajale. Komisjon palus toimeainet taimeõlid/tsitronellaõli käsitleva esialgse läbivaatamisaruande kohta märkusi esitada. Liikmesriigid ja komisjon vaatasid esialgse läbivaatamisaruande ja toiduohutusameti järeldused läbi toiduahela ja loomatervishoiu alalises komitees ning 3. oktoobril 2013 vormistati komisjoni lõplik läbivaatamisaruanne toimeaine taimeõlid/tsitronellaõli kohta.

               (3)

               Kinnitatakse, et toimeaine taimeõlid/tsitronellaõli on määruse (EÜ) nr 1107/2009 alusel heaks kiidetud.

               (4)

               Vastavalt määruse (EÜ) nr 1107/2009 artikli 13 lõikele 2 koostoimes artikliga 6 ning teaduse ja tehnika arengut arvestades on vaja muuta heakskiitmise tingimusi. Eelkõige on asjakohane nõuda kinnitavat lisateavet.

               (5)

               Seetõttu tuleks rakendusmääruse (EL) nr 540/2011 lisa vastavalt muuta.

               (6)

               Liikmesriikidele tuleks anda aega toimeainet taimeõlid/tsitronellaõli sisaldavate taimekaitsevahendite lubade muutmiseks või tühistamiseks.

               (7)

               Kui liikmesriigid annavad toimeainet taimeõlid/tsitronellaõli sisaldavatele taimekaitsevahenditele ajapikendust kooskõlas määruse (EÜ) nr 1107/2009 artikliga 46, peab kõnealune ajapikendus lõppema hiljemalt 18 kuud pärast käesoleva määruse jõustumist.

               (8)

               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa A osa muudetakse käesoleva määruse lisa kohaselt.
   Artikkel 2
   Üleminekumeetmed
   Liikmesriigid muudavad või tühistavad vajaduse korral kooskõlas määrusega (EÜ) nr 1107/2009 toimeainet taimeõli/tsitronellaõli sisaldavate taimekaitsevahendite load hiljemalt 5. detsembriks 2014.
   Artikkel 3
   Ajapikendus
   Mis tahes ajapikendus, mille liikmesriigid annavad vastavalt määruse (EÜ) nr 1107/2009 artiklile 46, peab olema võimalikult lühike ja lõppema hiljemalt 5. detsembril 2015.
   Artikkel 4
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 15. mai 2014

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  Komisjoni määrus (EÜ) nr 2229/2004, 3. detsember 2004, milles sätestatakse nõukogu direktiivi 91/414/EMÜ artikli 8 lõikes 2 osutatud tööprogrammi neljanda etapi täiendavad üksikasjalikud rakenduseeskirjad (ELT L 379, 24.12.2004, lk 13.)

      (3)  Komisjoni direktiiv 2008/127/EÜ, 18. detsember 2008, millega muudetakse nõukogu direktiivi 91/414/EMÜ mitme toimeaine lisamisega (ELT L 344, 20.12.2008, lk 89).

      (4)  Nõukogu direktiiv 91/414/EMÜ, 15. juuli 1991, mis käsitleb taimekaitsevahendite turuleviimist (EÜT L 230, 19.8.1991, lk 1).

      (5)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      (6)  Conclusion on the peer review of the pesticide risk assessment of the active substance plant oils/citronella oil. EFSA Journal 2012; 10(2):2518. [42 lk]. doi:10.2903/j.efsa.2012.2518. Avaldatud veebisaidil www.efsa.europa.eu/efsajournal.

      LISA
      Rakendusmääruse (EL) nr 540/2011 lisa A osa rida 240, milles käsitletakse toimeainet taimeõlid/tsitronellaõli, asendatakse järgmisega:

                     Number

                     Üldnimetus,
                     tunnuskoodid

                     IUPACi nimetus

                     Puhtus

                     Heakskiitmise kuupäev

                     Heakskiitmise aegumine

                     Erisätted

                     „240

                     Taimeõlid/tsitronellaõli
                     CASi nr 8000-29-1
                     CIPACi nr 905

                     Tsitronellaõli on keemiliste ainete segu.
                     Peamised koostisained on:

                                 tsitronellaal (3,7-dimetüül-6-oktenaal);

                                 geraniool ((E)-3,7-dimetüül-2,6-oktadieen-1-ool);

                                 tsitronellool (3,7-dimetüül-6-oktaan-2-ool);

                                 geranüülatsetaat (3,7-dimetüül-6-okteen-1-üül atsetaat).

                     Järgmiste lisandite kogusumma ei tohi ületada 0,1 % tehnilisest materjalist: metüüleugenool ja metüülisoeugenool.

                     1. september 2009

                     31. august 2019

                     A OSA
                     Lubatakse kasutada ainult herbitsiidina.
                     B OSA
                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse alalises toiduahela ja loomatervishoiu komitees tsitronellaõli kohta koostatud hindamisaruande (SANCO/2621/2008) järeldusi, eelkõige selle I ja II liidet.
                     Vajaduse korral hõlmavad loa väljaandmise tingimused meetmeid riskide vähendamiseks.
                     Üldhindamisel peavad liikmesriigid pöörama erilist tähelepanu:

                                 —

                                 käitajate, töötajate, kõrvaliste isikute ja elanike kaitsele ning tagama, et kasutustingimustega nähtaks vajaduse korral ette piisavad isikukaitsevahendid;

                                 —

                                 põhjavee kaitsele, kui toimeainet kasutatakse tundlike mullastikutingimustega piirkondades;

                                 —

                                 muudele kui sihtorganismidele põhjustatavale ohule.

                           Teavitaja esitab kinnitavaid andmed järgmise kohta:

                                 a)

                                 tehniline kirjeldus;

                                 b)

                                 võrdlusandmed taimeõlide/tsitronellaõli ning metüüleugenooli ja metüülisoeugenooli loodusliku fooniga kokkupuute ning nimetatud ainete taimekaitsevahenditena kasutamisest tuleneva kokkupuute kohta. Kõnealused andmed peavad hõlmama nii inimeste kui ka muude kui sihtorganismide kokkupuudet;

                                 c)

                                 põhjavee kokkupuute hindamine taimeõlide/tsitronellaõli, eelkõige metüüleugenooli ja metüülisoeugenooli võimalike metaboliitidega.

                           Teavitaja esitab kõnealuse teabe komisjonile, liikmesriikidele ja toiduohutusametile 30. aprilliks 2016.”


title: Komisjoni rakendusmäärus (EL) nr 1192/2013, 22. november 2013 , millega kiidetakse heaks toimeaine tembotrioon kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa  EMPs kohaldatav tekst

text:
               23.11.2013

               ET

               Euroopa Liidu Teataja

               L 314/6

         KOMISJONI RAKENDUSMÄÄRUS (EL) nr 1192/2013,
   22. november 2013,
   millega kiidetakse heaks toimeaine tembotrioon kooskõlas Euroopa Parlamendi ja nõukogu määrusega (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 ja artikli 78 lõiget 2,
   ning arvestades järgmist:

               (1)

               Vastavalt määruse (EÜ) nr 1107/2009 artikli 80 lõike 1 punktile a kohaldatakse nõukogu direktiivi 91/414/EMÜ (2) seoses heakskiitmise menetluse ja tingimustega nende toimeainete suhtes, mille kohta on enne 14. juunit 2011 vastu võetud otsus kooskõlas nimetatud direktiivi artikli 6 lõikega 3. Tembotriooni puhul on määruse (EÜ) nr 1107/2009 artikli 80 lõike 1 punkti a tingimused täidetud komisjoni otsusega 2006/586/EÜ (3).

               (2)

               Vastavalt direktiivi 91/414/EMÜ artikli 6 lõikele 2 sai Austria 25. novembril 2005 taotluse äriühingult Bayer CropScience AG toimeaine tembotriooni lisamiseks direktiivi 91/414/EMÜ I lisasse. Otsusega 2006/586/EÜ kinnitati, et toimik on täielik ning seda võib pidada põhimõtteliselt vastavaks direktiivi 91/414/EMÜ II ja III lisas esitatud andmete ja teabega seotud nõuetele.

               (3)

               Kõnealuse toimeaine mõju inimeste ja loomade tervisele ning keskkonnale taotleja kavandatud kasutusviiside puhul on hinnatud vastavalt direktiivi 91/414/EMÜ artikli 6 lõigetele 2 ja 4. Määratud referentliikmesriik esitas hindamisaruande projekti 7. veebruaril 2007. Komisjoni määruse (EL) nr 188/2011 (4) artikli 11 lõike 6 kohaselt nõuti taotlejalt 14. mail 2012 täiendavat teavet. Austria hinnang täiendavatele andmetele esitati ajakohastatud esialgse hindamisaruandena 2012. aasta septembris.

               (4)

               Esialgse hindamisaruande on läbi vaadanud liikmesriigid ja Euroopa Toiduohutusamet (edaspidi „toiduohutusamet”). Toiduohutusamet esitas komisjonile oma järeldused toimeaine tembotriooni riskianalüüsi kohta selle kasutamisel pestitsiidina (5)6. märtsil 2013. Liikmesriigid ja komisjon vaatasid hindamisaruande kavandi ja toiduohutusameti järelduse läbi toiduahela ja loomatervishoiu alalises komitees ning 3. oktoobril 2013 vormistati see komisjoni läbivaatamisaruandena tembotriooni kohta.

               (5)

               Mitmete uuringute tulemuste põhjal võib eeldada, et tembotriooni sisaldavad taimekaitsevahendid vastavad üldiselt direktiivi 91/414/EMÜ artikli 5 lõike 1 punktides a ja b ning lõikes 3 ettenähtud nõuetele, eriti kasutusviiside puhul, mida on uuritud ja mille kohta on esitatud üksikasjalikud andmed komisjoni aruandes. Seepärast on asjakohane tembotrioon heaks kiita.

               (6)

               Enne toimeaine heakskiitmist tuleks jätta piisav ajavahemik, et liikmesriigid ja huvitatud isikud saaksid teha ettevalmistusi heakskiitmisest tulenevate uute nõuete täitmiseks.

               (7)

               Ilma et see piiraks määruses (EÜ) nr 1107/2009 sätestatud kohustusi, mis kaasnevad toimeaine heakskiitmisega, ja võttes arvesse eriolukorda, mille põhjustas üleminek direktiivilt 91/414/EMÜ määrusele (EÜ) nr 1107/2009, tuleks siiski kohaldada järgmisi meetmeid. Liikmesriikidele tuleks pärast toimeaine heakskiitmist anda kuus kuud tembotriooni sisaldavate taimekaitsevahendite lubade läbivaatamiseks. Liikmesriigid peaksid vajaduse korral lubasid muutma, need asendama või tagasi võtma. Erandina kõnealusest tähtajast tuleks ette näha pikem ajavahemik iga taimekaitsevahendit ja iga selle kavandatud kasutusala käsitlevate täielike, direktiivi 91/414/EMÜ III lisa kohaste ajakohastatud toimikute esitamiseks ja hindamiseks kooskõlas ühtsete põhimõtetega.

               (8)

               Kogemused komisjoni määruse (EMÜ) nr 3600/92 (6) raames hinnatud toimeainete direktiivi 91/414/EMÜ I lisasse kandmisega näitavad, et võib tekkida raskusi küsimuses, kuidas tõlgendada kehtiva kasutusloa omaniku kohustusi seoses andmetele juurdepääsuga. Raskuste vältimiseks tulevikus on vaja täpsustada liikmesriikide kohustusi, eelkõige kohustust kontrollida, et loa omanik on näidanud, et tal on juurdepääs kõnealuse direktiivi II lisa nõuetele vastavale toimikule. Selline täpsustamine ei too liikmesriikidele ega loa omanikele kaasa uusi kohustusi võrreldes kõnealuse direktiivi I lisa muutmiseks seni vastu võetud direktiividega või määrustega, millega kiidetakse heaks toimeaineid.

               (9)

               Määruse (EÜ) nr 1107/2009 artikli 13 lõike 4 kohaselt tuleks komisjoni rakendusmääruse (EL) nr 540/2011 (7) lisa vastavalt muuta.

               (10)

               Käesoleva määrusega ette nähtud meetmed on kooskõlas toiduahela ja loomatervishoiu alalise komitee arvamusega,

         ON VASTU VÕTNUD KÄESOLEVA MÄÄRUSE:
   Artikkel 1
   Toimeaine heakskiitmine
   Toimeaine tembotrioon kiidetakse heaks vastavalt I lisas esitatud tingimustele.
   Artikkel 2
   Taimekaitsevahendite uuesti hindamine
   1.   Liikmesriigid muudavad vajaduse korral määruse (EÜ) nr 1107/2009 kohaselt toimeainena tembotriooni sisaldavate taimekaitsevahendite kehtivaid lube või tühistavad need 31. oktoobriks 2014.
   Liikmesriigid veenduvad nimetatud tähtpäevaks eelkõige selles, et käesoleva määruse I lisas sätestatud tingimused on täidetud, välja arvatud nimetatud lisa erisätete veerus nimetatud tingimused, ning et loa omanikul on vastavalt määruse (EÜ) nr 1107/2009 artiklis 62 ja direktiivi 91/414/EMÜ artikli 13 lõigetes 1–4 sätestatud tingimustele olemas kõnealuse direktiivi II lisa nõuetele vastav toimik või juurdepääs sellele.
   2.   Erandina lõikest 1 hindavad liikmesriigid uuesti iga lubatud taimekaitsevahendit, mis sisaldab tembotriooni kas ainsa toimeainena või ühena mitmest toimeainest, mis kõik on hiljemalt 30. aprilliks 2014 kantud rakendusmääruse (EL) nr 540/2011 lisasse, lähtudes määruse (EÜ) nr 1107/2009 artikli 29 lõikes 6 sätestatud ühtsetest põhimõtetest, tuginedes direktiivi 91/414/EMÜ III lisa nõuetele vastavale toimikule ja võttes arvesse käesoleva määruse I lisa erisätete veergu. Kõnealuse hindamise alusel teevad liikmesriigid kindlaks, kas toode vastab määruse (EÜ) nr 1107/2009 artikli 29 lõikes 1 sätestatud tingimustele.
   Pärast seda toimivad liikmesriigid järgmiselt:

               a)

               vajaduse korral muudavad ainsa toimeainena tembotriooni sisaldava toote luba või tühistavad selle hiljemalt 31. oktoobriks 2015 või

               b)

               kui toode sisaldab tembotriooni ühena mitmest toimeainest, muudavad nad vajaduse korral luba või tühistavad selle hiljemalt 31. oktoobriks 2015 või kuupäevaks, mis on ette nähtud loa muutmiseks või tühistamiseks vastavas õigusaktis või vastavates õigusaktides, millega asjaomane toimeaine või asjaomased toimeained on kantud direktiivi 91/414/EMÜ I lisasse või millega asjaomane toimeaine või asjaomased toimeained on heaks kiidetud, olenevalt sellest, kumb kuupäev on hilisem.

         Artikkel 3
   Rakendusmääruse (EL) nr 540/2011 muutmine
   Rakendusmääruse (EL) nr 540/2011 lisa muudetakse vastavalt käesoleva määruse II lisale.
   Artikkel 4
   Jõustumine ja kohaldamise kuupäev
   Käesolev määrus jõustub kahekümnendal päeval pärast selle avaldamist Euroopa Liidu Teatajas.

   Seda kohaldatakse alates 1. maist 2014.

      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. november 2013

            Komisjoni nimel

            president

         José Manuel BARROSO

      (1)  ELT L 309, 24.11.2009, lk 1.

      (2)  Nõukogu direktiiv 91/414/EMÜ, 15. juuli 1991, taimekaitsevahendite turuleviimise kohta (EÜT L 230, 19.8.1991, lk 1).

      (3)  Komisjoni otsus 2006/586/EÜ, 25. august 2006, millega tunnistatakse põhimõtteliselt täielikuks toimikud, mis on esitatud kromafenosiidi, halosulfurooni, tembotriooni, valifenaali ja kabatšoki kollamosaiikviiruse (Zucchini yellow mosaic virus) nõrgestatud tüve üksikasjaliku läbivaatuse jaoks seoses nende võimaliku lisamisega nõukogu direktiivi 91/414/EMÜ I lisasse (ELT L 236, 31.8.2006, lk 31).

      (4)  Komisjoni määrus (EL) nr 188/2011, 25. veebruar 2011, millega sätestatakse üksikasjalikud eeskirjad nõukogu direktiivi 91/414/EMÜ rakendamiseks seoses selliste toimeainete hindamismenetlusega, mis kaks aastat pärast kõnealuse direktiivi teatavakstegemist ei olnud veel turule viidud (ELT L 53, 26.2.2011, lk 51).

      (5)  EFSA Journal 2013;11(3):3131. Kättesaadav internetis aadressil www.efsa.europa.eu

      (6)  Komisjoni määrus (EMÜ) nr 3600/92, 11. detsember 1992, millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad (EÜT L 366, 15.12.1992, lk 10).

      (7)  Komisjoni rakendusmäärus (EL) nr 540/2011, 25. mai 2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

      I LISA

                  Tavanimetus Tunnuskoodid

                  IUPACi nimetus

                  Puhtus (1)

                  Heakskiitmise kuupäev

                  Heakskiitmise aegumine

                  Erisätted

                  Tembotrioon
                  CASi nr 335104-84-2
                  CIPACi nr 790

                  2-{2-kloro-4-mesüül-3-[(2,2,2-trifluoroetoksü)metüül-]benzoüül}tsükloheksaan-1,3-dioon

                  ≥ 945 g/kg
                  Asjakohaste lisandite sisaldus tehnilises materjalis ei tohi ületada:
                  tolueen: ≤ 10 g/kg
                  HCN: ≤ 1 g/kg

                  1. mai 2014

                  30. aprill 2024

                  Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 3. oktoobril 2013 alalises toiduahela ja loomatervishoiu komitees tembotriooni kohta koostatud läbivaatusaruande järeldusi, eelkõige selle I ja II lisa.
                  Üldhindamisel peavad liikmesriigid pöörama erilist tähelepanu järgmisele:

                              a)

                              käitlejate ja kasutajate kaitse;

                              b)

                              veeorganismidele põhjustatav oht.

                        Vajaduse korral sisaldavad kasutustingimused riskivähendamismeetmeid.

         (1)  Täiendavad andmed toimeaine tunnusandmete ja kirjelduse kohta on esitatud läbivaatusaruandes.

      II LISA
      Rakendusmääruse (EL) nr 540/2011 lisa B osasse lisatakse järgmine kanne:

                     Number

                     Üldnimetus Tunnuskoodid

                     IUPACi nimetus

                     Puhtus (1)

                     Heakskiitmise kuupäev

                     Heakskiitmise aegumine

                     Erisätted

                     „59

                     Tembotrioon
                     CASi nr 335104-84-2
                     CIPACi nr 790

                     2-{2-kloro-4-mesüül-3-[(2,2,2-trifluoroetoksü)metüül-]benzoüül}tsükloheksaan-1,3-dioon

                     ≥ 945 g/kg
                     Asjakohaste lisandite sisaldus tehnilises materjalis ei tohi ületada:
                     tolueen: ≤ 10 g/kg
                     HCN: ≤ 1 g/kg

                     1. mai 2014

                     30. aprill 2024

                     Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse 3. oktoobril 2013 alalises toiduahela ja loomatervishoiu komitees tembotriooni kohta koostatud läbivaatusaruande järeldusi, eelkõige selle I ja II lisa.
                     Üldhindamisel peavad liikmesriigid pöörama erilist tähelepanu järgmisele:

                                 a)

                                 käitlejate ja kasutajate kaitse;

                                 b)

                                 veeorganismidele põhjustatav oht.

                           Vajaduse korral sisaldavad kasutustingimused riskivähendamismeetmeid.”

         (1)  Täiendavad andmed toimeaine tunnusandmete ja kirjelduse kohta on esitatud läbivaatusaruandes.